贈劉叔驥縣尉苕溪家也
作者：韓淲
朝代：宋

paragraphs: 西風苕水清，春日卞山橫。
莫問桃花紅，但說蓴菜生。
騷人居是間，俛仰得其情。
公家文章家，三世蜚英聲。
爲予父子交，豈特青眼明。
凄凉四十年，道舊誰復聽。
只今冰溪水，流波照空城。
公來坐澗谷，忍聞千載名。
世道日澆僞，出語皆可驚。
東望章泉山，尚足堅此盟。